
Søg 



UFO-Mail nr. 75 


2. oktober 2006 


Hemmelig britisk rapport offentliggjort 


Ole Hermingsen 


Hemmeligholdt rapport fra Det britiske Forsvarsministerium 
konkluderer blandt andet, at intelligent liv fra fremmede 
verdener ikke besøger os i deres rumskibe. 

Den 460 sider lange rapport, der blev udarbejdet i 2000, har set 
dagens lys, fordi dr. David Clarke fra Sheffield Universitet har krævet - 
og fået - aktindsigt i sagen hos Det britiske Forsvarsministerium. I 
rapportens konklusion hedder det bl.a.: 

„Der findes ingen beviser for, at nogen UAP, der er observeret i Det 
britiske Luftforsvarsområde, er fjendtlige objekter af intelligent 
(ujordisk eller fremmed) oprindelse, eller at de på nogen måde udgør 
nogen form for fjendtlig trussel." 

Rapporten konkluderer endvidere, at der ikke findes beviser for, at der 
eksisterer faste objekter, som kan udgøre en kollisionsrisiko. 

UAP er den betegnelse, som man hele rapporten igennem anvender 
for ufo-fænomener. 


Baggrunden 

Den britiske regering har længe benægtet, at den skulle have 
foretaget en hemmeligt undersøgelser af ufo-fænomener. Men det var 
meget langt fra sandheden. Det britiske Forsvarsministerium har indsamlet rapporter om uidentificerede 
himmelobjekter i mere end et halvt århundrede. 

Winston Churchill spurgte den 28. juli 1952 Forsvarsministeriet: 

„Hvad er der om al snakken om flyvende tallerkener. Hvad drejer det 
sig om? Hvad er sandheden? Lad mig snarest muligt få en rapport 
herom ." 

Og Churchill fik sit svar, hvis indhold imidlertid først i 2001 blev 

frigivet af Det britiske Forsvarsministerium. Det var en rapport fra den 
såkaldte »Arbejdsgruppe om Flyvende Tallerkener«, der blev brugt til 
at briefe Winston Churchill i 1952 om situationen på området. Siden da 
har Forsvarsministeriet hævdet, at det aldrig har undersøgt, hvad ufoer 
faktisk var. Men i december 1996 blev en undersøgelse påbegyndt i 
største hemmelighed i forbindelse med oprettelsen af en elektronisk 
database over UAP-rapporter. 

I april 1997 blev det besluttet, at Forsvarets Efterretningstjeneste 
udelukkende skulle modtage rapporter fra såkaldt troværdige vidner. 
Dette medførte et drastisk fald i antallet af modtagne rapporter. 

Undersøgelsen og rapportskriveriet blev betroet en sikkerhedsclearet 
ekspert, der arbejdede for Forsvarets Efterretningstjeneste i kontorer i 
Whitehall i London. Under projektets kodenavn CONDIGN var han fra 
1996 til 2000 beskæftiget med undersøgelsen og afsluttede den med 
en rapport om emnet „den potentielle fare Storbritanien kunne stå 
overfor i forbindelse med UAP (Unidentified Aerial Phenomena) - 
uidentificerede luftfænomener - UFO'er". 


Fordelingen af UAP-rapporter 1959-1996 Rapportens navn blev: »Unidentified Aerial Phenomena in the UK Air 
registreret i den nu frigivne britiske ufo- Defence Region: Executive Summary. Scientific & Technical 
rapport. Memoramdum - No. 55/2/00«, dateret December 2000, og den blev 

officielt udarbejdet af Defence Intelligence Analysis Staff - 
Analyseafdelingen i Forsvarets Efterretningstjeneste - DI55. 


Defence Intelligence Analysis Staff 


Hi 


MH 



Den ukendte eksperts arbejde blev færdiggjort i marts 2000, og rapporten blev i første omgang hemmeligtstemplet 
for at begrænse dens cirkulation og for at sikre, at den ikke blev offentliggjort på daværende tidspunkt. Den blev 
kopieret til tre medarbejdere på højt niveau i Forsvarsministeriet og i Luftvåbnet og dernæst arkiveret på forskellig 
vis. Der blev kun fremstillet i alt 11 eksemplarer. Selv ministre og de embedsmænd, som havde med den såkaldte 
„ufo-desk" i Whitehall at gøre, fik ikke konklusionerne at se. Denne såkaldte „ufo-desk" er det sted, man officielt 
henvender sig til i Forsvarsministeriet, hvis man har spørgsmål ang. ufo-rapporter. 

Det britiske forsvars efterretningstjeneste har kontorer i Whitehall i 
London, og her henvender britere sig til ufo-desken (ufo-skranken), hvis 
de har ufo-spørgsmål. 


Rapportens frigivelse 



Dr. David Clarke fra 
Sheffield Hallam 
University gravede 
rapporten frem. 

maj 2006. 


Rapporten var altså fra starten ikke bestemt for en almindelig offentliggørelse og derfor 
hemmeligtstemplet med betegnelsen „UK eyes only" - „Kun for britiske øjne". Når den hidtil 
hemmeligholdte rapport i det hele taget er kommet frem i dagens lys, skyldes det den 
britiske lovgivning om offentlighed i forvaltningen - Freedom of Information Act - og ikke 
mindst den seriøse og ihærdige britiske ufo-forsker David Clarke fra Sheffield Hallam 
University i England. 

David Clarke underviser i journalistik ved Sheffield Hallam University og har gennem 
adskillige år gennemgået en lang række tidligere hemmeligholdte dokumenter om ufo¬ 
fænomener fra Det britiske Forsvarsministerium, MoD. 

I januar 2005 opdagede David Clarke henvisninger til en undersøgelse eller en rapport med 
kodenavnet CONDIGN, og i september var han og hans kollega Gary Anthony kommet så 
vidt i deres fælles undersøgelser, at de hver for sig og med forskellige begrundelser kunne 
indgive hver deres begæring om frigivelse af denne specifikke rapport. 

CONDIGN-rapporten blev frigivet til de to forskere i april måned 2006, og Det britiske 
Forsvarministerium valgte efterfølgende at lægge hele rapporten ud på internettet den 15. 



defence freedom of information 


Unidentified Aerial Phenomena (UAP) in the UK Air 
Defence Region 


Rapportens formål og indhold 

I rapportens indledning skriver forfatteren, at der åbenbart kun er to ting, der har ændret sig i årenes løb: 

• Der rapporteres nu flere ufoer - eller UAP'er, som rapporten hele tiden benævner fænomenerne. 

• Og dernæst er der nu også flere typer af objekter på himlen, der kan misidentificeres. 

Formålet med undersøgelsen var at finde ud af, om der var nogen værdi i de ufo-observationer, der blev indberettet 
til Forsvarets Efterretningstjeneste i de seneste 25 år. Var der beviser for, at de indebar nogen fare for 
Storbritannien, og kunne man fx identificere mulige militære teknologier involveret i de rapporterede fænomener? 

Konklusioner og anbefalinger findes i det overordnede resume, og dernæst følger tre afsnit, der i alt fylder 240 Mb i 
pdf-format. 

Selv om forfatteren ser ud til i høj grad at have forsøgt at systematisere rapportens fremstilling af bl.a. 
arbejdsmetode samt de anvendte kildematerialer, virker rapporten ikke særlig tilgængelig - og det uanset, om man 
sidder med den elektroniske på skærmen eller papirudgaven i hånden. Måske netop den høje detaljeringsgrad er 
skyld i, at overblikket umiddelbart kan fortone sig. 


Afsnit 1 

Fler i indledningen oplyses læseren som udgangspunkt om, hvordan ufo-fænomener if. de indberettede rapporter 
almindeligvis tager sig ud. Det anføres også, at det er indiskutabelt, at UAP-fænomener eksisterer, og at UAP'er bl.a. 
er i stand til at svæve, lande, starte igen, accelerere til usædvanlige hastigheder og forsvinde. Endvidere tilføjes det, 
at de kan udvise aerodynamiske karakteristika ud over, hvad man kender fra bemandede eller ubemandede fly eller 
raketter. 

Da det hidtil ikke været muligt at finde en troværdig forklaring på fænomenernes oprindelse, anføres det endvidere i 
rapportens indledning, at man med en sådan oversigt over 30 års informationer og et nærmere studie af specielt de 
seneste 10 års informationer, måske kunne forvente ved undersøgelsens afslutning at være i stand til at pege på en 
fornuftig og rimelig forklaring på disse fænomener, bl.a. også med hjælp fra videnskaben. 

Et af formålene med undersøgelsen var at fastslå, om UAP-rapporterne fx indeholder noget, der kan være af værdi 
for Forsvarets Efterretningstjeneste. Dette afvises så efterfølgende i rapporten med en kraftig understregning af, at 
de oplysninger, der findes i afdeling DI55 fra de seneste 30 års UAP-rapporter, netop ikke er fundet på nogen måde 
at have nogen form for værdi for Forsvarets Efterretningstjeneste. 

Undersøgelsen har imidlertid afdækket en række teknologiske emner, der kan have forsvars mæssig interesse, hedder 
det sig. Men når rapporten slår fast, at UAP-fænomenerne som sådan eksisterer, og de ikke har nogen 
forsvarsmæssig interesse, hvad skyldes fænomenerne så? 

Fler peger rapporten på de kendte naturlige årsager, som har været fremme i årevis, og som alle seriøse ufo¬ 
organisationer verden over kan skrive under på: 

• misopfattelse af almindelige luftfartøjer m.v., ofte iagttaget af fuldstændigt troværdige vidner, men under 
uvante eller usædvanlige omstændigheder. 

• kendte naturfænomener, der er blevet fuldstændigt misopfattet af observatøren 

• sjældne naturfænomener, der måske er tiltaget i antal pga. naturlige forandringer og muligvis øges af 
menneskabte faktorer, som fx røg og støv. 

Yderligere slår rapporten fast, at fænomenerne ikke kan relateres til en enkeltstående stat. Det nævnes, at der ikke 
er bevis for, at fænomenerne er fjendtlige eller under nogen form for kontrol, udover de almindeligt kendte 
naturkræfter. Der peges endelig på, at meteorer og deres kendte effekter - og muligvis visse andre mindre kendte 
effekter - er årsag til nogle UAP-rapporter. 

Rapportskriveren noterer, at der skam findes usædvanlige fænomener i atmosfæren, der ser ud som de rapporterede 
UAP-fænomener. Men det foreliggende bevismateriale antyder, at disse fænomener - bortset fra dem der nemt og 
tilfredsstillende kan forklares - består af adskillige typer af sjældne naturfænomener i atmosfæren og ionosfæren. 

Nogle af disse fænomener er knapt nok kendt. Det er åbenbart, at fænomenerne har været rapporteret som 
usædvanlige tildragelser i historisk tid naturligvis med anvendelse af datidens sprogbrug. Det anføres, at der er 
overvældende bevis for teorien om, at denne type af observationerr ret sikkert skyldes fysiske, elektriske og 
magnetiske fænomener i atmosfæren, mesosfæren og ionosfæren. De optræder i forbindelse med mere end en 
enkelt vejrtype m.v. 

Der synes at være en stor sandsynlighed for, at i det mindste nogle af disse fænomener udløses af meteorers 
indtræden i Jordens atmosfære. I disse tilfælde brænder meteorerne ikke op og falder heller ikke til jorden som 
meteoritter, men forårsager så plasmaansamlinger, der flyver rundt i atmosfæren. Egenskaberne og 

plasmaansamlingernes opståen er endnu ikke fuldt forklaret af videnskaben. 

Resten af afsnit 1 er bl.a. forbeholdt den historiske baggrund for fænomenerne, analysemetoder og statistisk arbejde 
med rapporterne. 


Afsnit 2 

Rapportens andet afsnit var oprindeligt også fortroligtstemplet og indeholder adskillige supplerende tekniske 
informationer og dokumenter, der if. undersøgelsen kan være relevante i forståelsen af de rapporterede fænomener. 
Endvidere er der beskrivelser af en utrolig lang række af visse naturlige eller menneskeskabte fænomener, herunder 
optiske fænomener, kuglelyn, nyopdagede fænomener i atmosfæren som sprites og blue jets m.v. 

Afsnit 3 

Dette afsnit beskæftiger sig med diverse relaterede studier, herunder især plasmafænomener og anvendelsen af 
radar. Afsnittet har derfor oprindeligt været hemmeligtstemplet. 

Rapportens afsnit 3, kapitel 4, beskæftiger sig med officielle ufo-undersøgelser i andre lande. Mest indgående 
refererer rapportens forfatter undersøgelser i det tidligere Sovjetunionen, hvor forfatteren tydeligvis er specielt 
optaget af de sovjetiske studier, der beskæftiger sig med atmosfæriske plasmafænomener. 

Der henvises også til, at de i offentligheden meget kendte amerikanske undersøgelser og aktiviteter er nærmere 
beskrevet i rapportens Afsnit 1. Det understreges endvidere, at der ikke udveksles efterretningsoplysninger med 
USA, samt at der heller ikke på anden måde er nogen form for udveksling af oplysninger om ufoer med USA. 

Afsnittet om andre landes aktiviteter slutter med at nævne, at de fleste ansvarlige organisationer distancerer sig fra 
de ekstreme synspunkter, der fremføres af medierne og den altid travle ufo-publikationsindustri. Alene året op til 
rapportens offentliggørelse bød på ikke mindre end 31 populære bøger om emnet, hvoraf de fleste stammede fra 
USA. 

Umiddelbart ser det ud, som om rapportens forfatter generelt kun har haft adgang til - eller ønsket at referere til - 
almindelige eller offentligt kendte kildematerialer, når det drejer sig om omtalen af andre landes aktiviteter på 
området. 


Censur visse steder 

Visse linjer eller passager i de forskellige afsnit i CONDIGN-rapporten er fjernet før offentliggørelsen. I forbindelse 
med frigivelse af dokumenter under den såkaldte Freedom of Information Act censureres disse dokumenter, og der 
fjernes oplysninger, som efter myndighedernes opfattelse kan skade Forsvaret (sektion 26), evt. kan skade forholdet 
til fremmede stater (sektion 27), og endelig fjernes såkaldt personlige oplysninger (sektion 40).. 

impacting as metuorites. but forming buoyaiil plasmas The condilions and mcthod of 
formation of the cicctrically-chargcd plasmas and Ihe scicmific rationale for sustaining th«m 
for significant penods ts incomptctc or not fully underst ood (R) 

13. The key supporling findings are 

• XXXXXXXXXxXXXXXXXXXXXXXXXX XXXXXX 
XXXKXXXXXXXxXXXXXXXXxXXXXXXXXXXXX S26 
xxxxxxxxxxxxXxxxXxxaxxxxxxxxxxXx 

XXXXXXXXXXXXXXxXXxXXXXXXXXXXXXX 
Xxx X X XX X X X X XXX 

* Dependem on an object’s oolour temperature and aerosol density, il may bc seen 
visual ly, either by ils self-generaled plasma oolour, by r c 11 eet cd lighi or in 
stlhoueHe by light blockage and background contrast As an electrically-charged, 
but not iornsed, gaseous mass, this may be either visible to the cye but not to 
radar sensors; or fully ionised and visible to bol li. 


Ikke besøg udefra 

Hovedanalysen, der også omfatter en gennemgang af rapporter modtaget under den kolde krig, opremser bl.a. nogle 
af de senere i medierne vidt publicerede konklusioner om, at der intet bevis er for, at nogen UAP, der er observeret i 
Det britiske Luftforsvarsområde, er fjendtlige objekter af intelligent (ujordisk eller fremmed) oprindelse, eller at de på 
nogen måde udgør nogen form for fjendtlig trussel. 

Rapporten konkluderer endvidere, at der intet bevis er for, at der eksisterer faste objekter, der kunne udgøre en 
kollisionsrisiko, selv om fremtidige flykollisioner efterfølgende alligevel ikke helt udelukkes i rapporten. 

Forsøg på at forfølge uforklarlige objekter, der helt klart kan skifte position hurtigere end et fly, er i andre lande 
resulteret i ulykker med dødelig udgang. Der er imidlertid ingen tegn på, at noget sådant er hændt i engelsk luftrum 
i forbindelse med forfølgelse af UAP'er, siger rapporten videre. 


Anbefalinger 

På trods af, at undersøgelsen ikke umiddelbart kan give vished om en forklaring på alle UAP-fænomener, er de 
foreliggende beviser tilstrækkeligt overbevisende til at udarbejde én hovedanbefaling og fire mindre, skriver 
rapportens forfatter. 

Rapporten anbefaler derfor, at det ikke længere bør være nødvendigt for DI55 - Analyseafdelingen i Det britiske 
Forsvars Efterretningstjeneste - at beskæftige sig med UAP-rapporter, da sådanne rapporter tydeligvis ikke 
indeholder nogen form for oplysninger af værdi for Forsvarets Efterretningstjeneste. 

Der advares samtidig mod at forsøge at udmanøvrere en UAP under eventuel forfølgelse. Selv om det ser ud til, at 
UAP-fænomener er "venligtsindede" over for civil lufttrafik, bør piloter i større højder rådes til ikke at foretage 
kursændringer udover om muligt at flyve væk fra det. 

At plasma og magnetiske felter har en betydning i forbindelse med UAP-fænomener, var åbenbart et overraskende 
resultat i forbindelse med undersøgelsen. Rapporten anbefaler derfor til slut yderligere forskning i anvendeligheden af 
forskellige former for plasma i forbindelse med nye militære tiltag. 


Og hvad så? 

Den frigivne rapport fra Det britiske Forsvarsministerium evner naturligvis heller ikke én gang for alle at sætte et 

punktum for debatten om ufo-fænomenerne. 

Efter de foreliggende oplysninger har der kun været en enkelt person involveret i udarbejdelsen af CONDIGN- 
rapporten for Det britiske Forsvarsministerium. Så alene med den baggrund kan man retfærdigvis nok heller ikke 
forvente et større eller anderledes udbytte af studiet end det foreliggende. 

Naturligvis yder denne kortfattede gennemgang af væsentlige dele af den engelske rapport ikke rapportens forfatter 
fuld retfærdighed. Men det er åbenbart, at han i høj grad har forelsket sig i ideen om forskellige typer af 
plasmaforekomster i den øvre atmosfære, og han forsøger at forklare utroligt mange ufo-beretninger på denne 
måde. Bemærkningerne om påvirkning af vidnernes forklaringer om, hvad de har observeret, virker fx ikke specielt 
overbevisende. 

Når man så tilsyneladende i videst muligt omfang har anvendt mere eller mindre offentligt tilgængelige 
kildematerialer, må det siges at være begrænset, hvad nyt man kunne komme frem til selv med nogle års 
fuldtidsarbejde. 

De anvendte formuleringer i konklusioner og anbefalinger har da også allerede været årsag til vidt forskellige 
udlægninger af teksten i medierne ved offentliggørelsen, lige fra overskrifter om, at ufoerne skam eksisterer, til at 
ufoerne nu endelig er jordet. 

Det bedste i den sammenhæng er naturligvis, at man ved hjælp af en ihærdig ufo-forsker har fået offentliggjort en 
ellers hemmelig ufo-undersøgelse. 









UK EYES ONLY 
UK RESTRI CTED 



t 


Denne forkortede artikel har i sin helhed været offentliggjort i ufo-nyt nr. 3/2006. Interesserede ufo-mail læsere 
henvises til den uforkortede version på adressen: http://www.sufoi.dk/artikler/arkiv-ag/britrapl.php 


Læs selv „hemmelighederne": 

• CONDIGN-rapporten kan downloades og læses i sin helhed på adressen: 
http://www.mod.uk/DefenceInternet/FreedomOfInformation/PublicationScheme/ 
SearchPublicationScheme/UnidentifiedAerialPhenomenauapInTheUkAirDefenceRegion.htm 

• Condon-rapporten kan læses på: 
http://www.ncas.org/condon/index.html 


Sort trekant på himlen 

Af Ole Henningsen 

„Jeg var ude at gå en aftentur ved Svogerslev Søs østlige bred - vest for Roskilde - og lagde mærke til et 
tilsyneladende meget langsomt bevægende fly ude nær horisonten. Jeg kunne se det som to hvide lys med et rødt 
blink af og til i midten, og det gav ikke nogen lyd. 

5-6 minutter senere var det tættere på og fløj over i lav højde, og det lavede nu samme lyd som et jetfly, så jeg 
fortsatte med at gå ud fra at det var et sådant. 

Der var bare én ting... jeg kunne nu se, at der var tre hvide lys, og det af og til blinkende røde lys var i midten. Det 
lignede nøjagtigt en klassisk „sort trekant"... den eneste undtagelse fra normen af disse var at hver gang det røde 
lys blinkede, gjorde de to bagerste hvide lys det samme. 


Jeg er stadig overbevist om, at det var et konventionelt jetdrevet fly jeg så (pga. motorlyden og bevægelsen), men 
denne observation fortjener at blive nævnt, idet den peger på fejlidentificerede flyvemaskiner som en sandsynlig 
forklaring på en hel del observationer af,sorte trekanter'. 

Det var den 18-årige studerende Simon Hesselager Johansen, der gjorde denne iagttagelse den 17. september 2006 
ved 20.20-tiden og 10 minutter frem. 

Toke Haunstrup fra SUFOIs Rapportarbejde siger til ufo-mail, at han er meget enig i Simons kommentar om flylys 
som forklaring på visse typer af observationer af,sorte trekanter'. 


En af SUFOIs mangeårige medarbejdere, tidl. jagerpilot og overtrafikfly veleder Hans 
Bødker, Billund, tilføjer om Simons observation: 

„Ja, det ligner en typisk flyobservation. 

Tre hvide lys passer med hvidt lys i hver vingespids, der lyser bagud, samt et i halen 
der også lyser bagud. 

Det røde eller orange lys er et antikollisions-lys der typisk sidder oven på kroppen 
eller neden under - eller begge steder. 

Hvis flyet „banker" dvs. krænger, kan dette lys blive skjult af kroppen eller vingen, og 
netop i dette område, hvor indflyvningen til Kastrup Lufthavn foregår, er der flere 
ventemønstre, hvor flyene flyver rundt i "race track" mønstre og venter på 
indflyvningstilladelse. 

Når et fly befinder sig i ventemønster vil det reducere farten, og dermed også lyden, 
(lavere motoromdrejninger), for at spare brændstof og for at overholde gældende 
hastighedsbestemmelser for flyvning i ventemønstre. 



SUFOIs fotokonsulent Hans 
Bødker. 


Foto: Ole Henningsen 


Altså en helt traditionel flyobservation som Simon også selv er inde på!! 


På observationstidspunktet er der netop peakhour i Kastrup, og det er meget sandsynligt at trafikken har været så 
kraftig, at der har været oprettet ventemønster!! 

Vi havde i gamle dage - det var dengang jeg var ung flyveleder - nogle tegninger der illustrerede hvordan 
lanterneføringen skulle være, men i dag er der kun tekst med bestemmelserne, og de kan være svære at tyde for en 
udenforstående!" 

Landende fly fotograferet af SUFOIs fotokonsulent Hans Bødker. 


Her kan du læse mere om observationer af „trekantede 
objekter" 

Den belgiske bølge - en trekantet affære af Wim van 

Utrecht på kan læses i ufo-nyt nr. 3, 1997. 

Trekantede fartøjer - hvad er de? af Richard M. Dolan på 
adressen: http://www.sufoi.dk/arkiv/arkiv-ou/trekantl.htm 

En nærmere omtale af denne indtil maj 2006 hemmeligholdte 
britiske forsvars rap port om ufo-fænomener kan ses på 
adressen: http://www.sufoi.dk/arkiv/arkiv-ag/britrapl.htm 


Ældre beretning fra Viborg 

en lørdag i november 2005 

Min kæreste og jeg kommer gående ned langs Søndersø i 
Viborg efter, vi har besøgt en veninde i byen. Vi går på en sti 
langs søen, og vi snakker og hygger. 

Jeg kikker op og får helt tilfældigt øje på et fly (tror jeg). For 
først så ligner det virkeligt et fly. 

En lysende ting af en art, men som ikke blinker, men bare 
lyser hvidt og flyver hen over himlen. Først tror jeg bare, at det 
er et fly, men da jeg kikker nærmere, ligner det slet ikke et fly, 
men en rund cirkel af en art. 

Jeg lægger mærke til, at det ikke er et fly, fordi jeg synes det 
ændrer hastighed. 

Jeg lægger mærke til, at det er rundt, men at det er hakket 
hele vejen rundt som flere slags trekanter, der stikker ud, men 

Fotografi af det trekantede objekt, der blev set 
over Belgien 1. april 1990. Her anvendt i den nu 
frigivne britiske rapport om ufo-fænomener med 

det er stadigvæk rundt. Det var kun bitte små takker, så det er teksten: »Et eksempel på UAP formation af den 
lidt svært at forklare. trekantede type«. 

For at sige som jeg opfattede det; det er rundt med trekanter hele vejen rundt. Det flyver som sagt, og da det går 
op for mig, det ikke er et fly, fordi det ikke blinker, men bare er konstant lysende hvidt og flyver hen over himlen, så 
tænker jeg min næste tanke; at det er et stjerneskud. Men et stjerneskud flyver ikke så langsomt. 

Det ændrer nærmest hastighed, lidt op i fart og lidt ned igen, men ikke noget sådan bemærkelsesværdigt. 

Min kæreste tror, det er en fugl, men der er helt mørkt og ikke noget lys på himlen. 

Det næste objektet gør, er at det sænker hastigheden og sætter farten op igen (kan ikke helt huske det). Det, jeg 
bestemt kan huske, er, at det sætter hastigheden op (tror jeg). Det jeg helt sikkert kan huske, er at pludselig så 
siger det pling, og så er det væk. Det forsvandt simpelthen. 

Hvis det endelig er en fugl, kan den ikke bare lige pludselig forsvinde, og der var ikke noget lys på himlen. 

Jeg får sådan en kuldegysning af det. 

Det var meget fascinerende, men efter at jeg så den, vil jeg bare hjem. Da vi drejer rundt med stien i et sving for at 
komme op imod Randersvej, der går igennem både Søndersø og Nørresø, kikker jeg ud over søen igen og ser et 
objekt akkurat magen til. 

Denne gang skifter det bane, så det enten flyver ligeud eller til siden. Men det flyver i meget HURTIGE og LIGE 
linier. Det drejer ikke, men ændre bane sådan; hurtigt hen over himlen, så flyver det hurtigt til siden, men alligevel 
på en blød måde. 

Da det har fløjet lidt, så lige pludselig; pling, så er det væk. Der var ingen skyer, og det var meget klart. 

Det underlige af det hele var, at det virkede som om, det var langt oppe på himlen. Nærmest oppe ved stjernerne, 
men alligevel virkede det som om, at det var lige over os... Altså langt nede. 

Det første fløj ikke over vandet, men den anden gjorde. 

Jeg er sikker på det ikke var en fugl, da en fugl svæver rundt og drejer på en anden måde (som en fugl nu engang 
gør). Den her drejede sådan; pling til højre, pling til venstre osv. 

Og en fugl kan ikke lyse op på himlen, og hvis den endelig gør, så kan lyset på den vel ikke pludselig gå ud på 
samme sted, som den lyste lidt tidligere. 

Jeg har set satellitter før, men det her var ikke en satellit. 

Det første objekt fløj fra vest imod øst og forsvandt derefter på vej imod øst. Det andet fløj fra syd imod nord og fløj 
så i alle mulige direkte linier. 

Det så meget mystisk ud, og jeg er meget objektiv i min beskrivelse. 

Håber ikke, at det lyder åndsvagt. Jeg har aldrig oplevet sådan noget før og kunne godt tænke mig en forklaring. 
Skandinavisk UFO Information - SUFOI modtager gerne kommentarer. 


Atlantis og ISS 

Af Ole Henningsen 

Rumfærgen Atlantis landede perfekt på Kennedy Space Center i USA 
den 21. september, da den endelig fik landingstilladelse efter nogle 
nervepirrende dage i rummet. 

På en ellers meget vellykket mission til ISS, Den internationale 
Rumstation, der er i kredsløb om Jorden, havde astronauterne 
foretaget 3 rumvandringer og foretaget vigtige montagearbejder. 



Atlantis under den vellykkede landing 21. 
september 2006. 


Det havde dog givet anledning til nogen undren og bekymring, at Foto: nasa 

astronauterne flere gange havde rapporteret om forskellige små objekter, der svævede rundt i nærheden af Atlantis. 



Her ses et lille plasticstykke, der stikker ud fra rumfærgens krop. 
Det kunne være et sådant materiale, der havde løsnet sig og var 
svævet bort. 


Foto: NASA 



Stillbillede fra videooptagelse. 

Midt i den lysende cirkel ses et af de små objekter, der har givet 
anledning til en vis bekymring hos de amerikanske 
rumfartsmyndigheder. 


Foto: NASA 


Man var derfor nervøs for, at der under opsendelsen evt. var sket 
skader på rumfærgens varmeskjold, og at det var stumper herfra, 
man havde set svæve forbi i rummet. 



Tre fotos af et af objekterne omkring 
Atlantis. 


Foto: NASA 


Der har naturligvis været mange teorier fremme om, hvad det er for objekter, astronauterne har set og filmet, men 
hidtil har der mest været gættet på, at der har været tale om stumper af is, plastic eller materiale til udfyldning 
mellem varmeskjoldets kakler m.v. 

ISS, Den internationale Rumstation, fotograferet fra rumfærgen Atlantis den 17. september 2006. 

Foto: NASA 


Heldigvis var varmeskjoldet ikke skadet, og landingen kunne forløbe planmæssigt, dog med en dags forsinkelse pga. 
de ekstra undersøgelser, de små objekter gav anledning til. 


Denne lille solformørkelse er helt usædvanlig: 

ISS med 7 mand ombord, i relief mod Solen. 

Det er den franske astrofotograf Thierry Legault der har fanget 
den lige foran Solen. Der var ikke bare held, at han fik taget 
billedet, for han har nøje studeret ISS's bane og udvalgt en 
geografisk position og tid, hvor ISS og rumfærgen Atlantis ville 
krydse foran Solen. 

Se mere på adressen: 
http://www.astronomibladet.dk/ 

eller hele billedet hos den franske astrofotograf 
http://www.astrophoto.fr/index.html 

Hvis du vil iagttage ISS på morgenhimlen i den kommende 
uge, så klik ind på adressen og få tidspunkterne her: 
http://www.tycho.dk/article/view/793/l/125/ 



Portrætfotografen besøger Mars 

Efter flere forgæves forsøg er det lykkedes ESA's Mars-fartøj at optage flotte billeder af den geologiske struktur 
kendt som „Ansigtet på Mars". Ud over at inspirere til spekulationer om intelligent liv i rummet er strukturen også 
geologisk interessant, fortæller Den europæiske Rumfarts Organisation - ESA. 



Forskerne stadig ikke i tvivl 

Den geologiske struktur kendt som Ansigtet på Mars, der ligger i regionen Cydonia, er fuldstændigt naturskabt. Det 
er blot den vinkel, som Solens stråler rammer strukturen med, der skaber illusionen om, at strukturen forestiller 
ansigtet på et menneske - eller et rumvæsen. 

Alligevel har strukturen kildret fantasien hos fans af science fiction og teorier om intelligent liv andre steder i 
rummet, siden den blev opdaget af det amerikanske fartøj Viking 1 i juli 1976. 


Geologisk interessant 

Flere gange i de seneste par år har den 
europæiske rumfartsorganisation ESA's 
fartøj Mars Express, som gik i kredsløb 
om planeten i december 2003, forsøgt at 
få gode billeder af „Ansigtet", men hver 
gang har uheldige vejrforhold med 
meget støv i atmosfæren ødelagt 
optagelserne. Indtil 22. juli i år, hvor 
anstrengelserne endelig bar frugt. 

„Billederne er virkelig enestående. Ikke 
blot giver de et helt frisk og detaljeret 
portræt af et område, som er berømt 

blandt fans af rum-myter verden over, 
de giver også nærbilleder af et område, 
som er af stor interesse for geologer", 
siger Dr. Agustin Chicarro, videnskabelig 
medarbejder i ESA's Mars Express 
projekt. 

Regionen Cydonia, hvor „Ansigtet" ligger, 
befinder sig i grænseområdet mellem det 
sydlige, bjergrige område og de nordlige 
sletter på Mars. Området er domineret af 
store dale opfyldt af geologisk materiale, 
overstrøet med isolerede højdedrag i 
mange forskellige former og størrelser. 

I denne engelske ESA-artikel kan man se flere af de spændende nye billeder: 
http://www.esa.int/esaCP/SEM09F8LURE_index_0.html 

Hvis man vil læse om historien bag Marsansigtet siden 1976, kan man klikke ind på adressen: »Mars-ansigtet 
fotograferet - igen« 


Send ufo-mail til familie, venner og bekendte! 

Synes du, at ufo-mail er spændende oplysninger og interessant læsning, så send denne ufo-mail videre til din 
familie, dine venner og bekendte. 

Så har de også muligheden for at modtage ufo-mail gratis og uforpligtende, når der sker noget nyt: 

Danske og udenlandske observationer eller fotografier, aktuelle himmelfænomener og spændende tilbud på ufo¬ 
materialer. 

Hjemmeside Send UFO-Mail til en ven Tegn anbonnement Opsig abonnement 

© Skandinavisk UFO Information - SUFOI • Eilekiersvej 14, 4100 Ringsted 




Optagelsen fra 1976, der fødte myten om „Ansigtet på Mars". 

Foto: NASA 

